ভারতের টেস্ট দলের অধিনায়ক বিরাট কোহলি বাংলার ছেলে ঋদ্ধিমান সাহা সম্পর্কে বলে থাকেন বিশ্বের অন্যতম  সেরা উইকেটকিপার। জাতীয় দলের কোচ অনিল কুম্বলেও ঋদ্ধি সম্পর্কে প্রশংসা করেন। ভারত বনাম ইংল্যান্ডের প্রথম টেস্টের দ্বিতীয় দিনের পরে কি কোহলি-কুম্বলে ঋদ্ধিমানকে দেশের অন্যতম সেরা উইকেটরক্ষক বলবেন? দু-দু’ বার তিনি ইংল্যান্ডের ব্যাটসম্যান বেন স্টোকসের ক্যাচ ছাড়েন। কথায় বলে, ক্যাচেস উইন ম্যাচেস। ভারত ও ইংল্যান্ডের প্রথম টেস্টের পরিণতি কী হবে, তার উত্তর দেবে সময়। কিন্তু বেন স্টোকসকে দু’ বার ফেলে দেওয়ায় ইংল্যান্ডের এই ব্যাটসম্যান ১২৮ রানে গিয়ে থামেন। ইংল্যান্ডের ইনিংস শেষ হয় ৫৩৭ রানে। বেশ ভাল রান বলতে হবে। রসিকতা করে অনেকেই বলছেন, গোটা দেশ পাঁচশো নিয়ে অসন্তুষ্ট। ইংল্যান্ড কিন্তু পাঁচশো নিয়ে বেশ সন্তুষ্ট। এর আগে ৯৯ রানে অপরাজিত থেকে প্রথম দিন শেষ করেছিলেন মইন। দিনের তৃতীয় বলেই সেঞ্চুরি পান মইন আলি। শামির বলে ১১৭ রানে বোল্ড হন তিনি। জবাবে ব্যাট করতে নেমেছে ভারত। ক্রিজে রয়েছেন মুরলী বিজয় ও গৌতম গম্ভীর। দিনের শেষে ভারতের রান বিনা উইকেটে ৬৩ রান। গম্ভীর ২৮ ও বিজয় ২৫ রানে ব্যাটিং করছেন। ইংল্যান্ডের বিশাল রানের উত্তর খুঁজছে এখন কোহলির ভারত। 
সংক্ষিপ্ত স্কোর: ইংল্যান্ড প্রথম ইনিংস: ৫৩৭ 
রুট ১২৪, মইন আলি ১১৭, স্টোকস ১২৮
ভারত বিনা উইকেটে ৬৩ রান